32004R1233
L 234/7
JURNALUL OFÍCIAL AL UNIUNII EUROPENE
REGULAMENTUL (CE) NR. 1233/2004 AL COMISIEI
din 2 iulie 2004
de stabilire a unor măsuri tranzitorii de aplicare a Regulamentului (CE) nr. 595/2004 privind regimul de prelevări în sectorul laptelui și produselor lactate ca urmare a aderării Republicii Cehe, a Estoniei, a Ciprului, a Letoniei, a Lituaniei, a Ungariei, a Maltei, a Poloniei, a Sloveniei și a Slovaciei la Uniunea Europeană
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Republicii Cehe, a Estoniei, a Ciprului, a Letoniei, a Lituaniei, a Ungariei, a Maltei, a Poloniei, a Sloveniei și a Slovaciei, în special articolul 2 alineatul (3),
având în vedere Actul de aderare a Republicii Cehe, a Estoniei, a Ciprului, a Letoniei, a Lituaniei, a Ungariei, a Maltei, a Poloniei, a Sloveniei și a Slovaciei, în special articolul 41 primul paragraf,
întrucât:
(1)
Este necesar să se stabilească măsuri tranzitorii care să permită Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei (denumite în continuare „noile state membre”) să aplice regimul de prelevări prevăzut de Regulamentul (CE) nr. 1788/2003 al Consiliului din 29 septembrie 2003 de stabilire a unei prelevări în sectorul laptelui și al produselor lactate (1).
(2)
Regulamentul (CE) nr. 595/2004 al Comisiei din 30 martie 2004 de stabilire a normelor de aplicare a Regulamentului (CE) nr. 1788/2003 al Consiliului de stabilire a unei prelevări în sectorul laptelui și produselor lactate (2) prevede că statele membre adaptează conținutul de grăsimi individual de referință pentru toți producătorii în cazul depășirii conținutului de grăsimi național de referință. Este necesar să se prevadă ca noile state membre să nu adapteze conținutul de grăsimi individual de referință decât din a doua perioadă de doisprezece luni de aplicare a regimului de prelevări în respectivele state membre. Astfel, noile state membre au la dispoziție suficient timp pentru a-și calcula depășirile conținutului de grăsimi național de referință.
(3)
În conformitate cu articolul 12 din Regulamentul (CE) nr. 595/2004, pentru comercializarea altor produse decât laptele, statele membre stabilesc cantitățile de lapte utilizate pentru transformare. În cazul în care aceste cantități se dovedesc greu de stabilit pe baza produselor comercializate, statele membre pot stabili în mod forfetar cantitățile de echivalent lapte, ținând seama de numărul de vaci de lapte deținute de producător și de randamentul mediu de lapte per vacă reprezentativă din efectivul de animale. Ținând seama de dificultățile administrative legate de punerea în practică a regimului de prelevări pentru un număr ridicat de mici producători, trebuie ca noile state membre să poată fi autorizate, pe baza unei cereri justificate în mod corespunzător, să utilizeze, pe o perioadă limitată, randamentul mediu de lapte național în locul randamentului mediu de lapte per vacă reprezentativă din efectivul de animale.
(4)
În ceea ce privește Polonia și Slovenia, alocarea cantităților de referință individuale nu se aplică decât din perioada 2005/2006, în conformitate cu Actul de aderare, astfel cum a fost adaptat prin Decizia 2004/281/CE a Consiliului din 22 martie 2004 de adaptare a Actului privind condițiile de aderare la Uniunea Europeană a Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polonia, a Republicii Slovenia și a Republicii Slovace și adaptările Tratatelor care stau la baza Uniunii Europene, ca urmare a reformei politicii agricole comune (3). Pentru cele două state membre în cauză, termenul de prezentare a raportului privind sistemul de gestionare a cantităților naționale de referință, prevăzut de Regulamentul (CE) nr. 595/2004, trebuie, în consecință, amânat până la data de 1 septembrie 2005.
(5)
În conformitate cu dispozițiile prevăzute de Actul de aderare, astfel cum a fost adaptat prin Decizia 2004/281/CE a Consiliului, bazele cantităților individuale de referință ale noilor state membre sunt indicate în tabelul (f) din anexa I la Regulamentul (CE) nr. 1788/2003. Din acest motiv, nu este necesar ca noile state membre să comunice Comisiei repartizarea livrărilor și vânzărilor directe care rezultă în urma primei alocări individuale prevăzute la articolul 25 alineatul (1) din Regulamentul (CE) nr. 595/2004.
(6)
Măsurile prevăzute de prezentul regulament sunt conforme cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
Republica Cehă, Estonia, Cipru, Letonia, Lituania, Ungaria, Malta, Polonia, Slovenia și Slovacia aplică articolul 9 din Regulamentul (CE) nr. 595/2004 din a doua perioadă de doisprezece luni de aplicare a regimului de prelevări în respectivele state membre, în conformitate cu dispozițiile capitolului 6 titlul A punctul 13 din anexa II la Actul de aderare.
Articolul 2
Prin derogare de la articolul 12 alineatul (2) din Regulamentul (CE) nr. 595/2004, Comisia poate autoriza Republica Cehă, Estonia, Cipru, Letonia, Lituania, Ungaria, Malta, Polonia, Slovenia și Slovacia, pe baza unor cereri justificate în mod corespunzător, să utilizeze, pe o perioadă care se încheie la 31 martie 2007, randamentul mediu de lapte național în locul randamentului mediu de lapte per vacă reprezentativă din efectivul de animale.
Articolul 3
În cazul Poloniei și Sloveniei, raportul prevăzut la articolul 27 alineatul (3) din Regulamentul (CE) nr. 595/2004 se comunică la data de 1 septembrie 2005.
Articolul 4
Republica Cehă, Estonia, Cipru, Letonia, Lituania, Ungaria, Malta, Polonia, Slovenia și Slovacia nu aplică articolul 25 alineatul (1) din Regulamentul (CE) nr. 595/2004.
Articolul 5
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 iulie 2004.